KIRJALLINEN KYSYMYS E-1228/00

esittäjä(t): Sebastiano Musumeci (UEN) komissiolle

(14. huhtikuuta 2000)

Aihe: Verojen ja sosiaaliturvamaksujen alennukset Etelä-Italiassa

Komissio on antanut joillekin jäsenvaltioille kuten Irlannille, Alankomaille ja Portugalille luvan tukea epäsuotuisilla ja taantuvilla alueilla toimivia yrityksiä. Etelä-Italiassa ja erityisesti Sisiliassa pienten ja keskisuurten yritysten kehityksen esteenä on raskas veropolitiikka.

1. Katsooko komissio, että Etelä-Italian yrityksille voitaisiin myöntää verojen ja sosiaaliturvamaksujen alennuksia, joiden tavoitteena on investointien ja työllisyyden lisääminen?

2. Voidaanko työttömyys hyväksyä yhteisön varojen myöntämiskriteeriksi?

Mario Montin komission puolesta antama vastaus

(9. kesäkuuta 2000)

Komissio hyväksyy EY:n perustamissopimuksessa määrättyjen edellytysten mukaisesti tuet, jotka jäsenvaltio on päättänyt myöntää määrättyihin tarkoituksiin, esimerkiksi tuet taloudellisen kehityksen edistämiseen alueilla, joilla elintaso on poikkeuksellisen alhainen tai joilla vajaatyöllisyys on vakava ongelma, tuet Euroopan yhteistä etua koskevan tärkeän hankkeen edistämiseen tai jäsenvaltion taloudessa olevan vakavan häiriön poistamiseen taikka tuet tietyn taloudellisen toiminnan tai talousalueen kehityksen sekä kulttuurin ja kulttuuriperinnön edistämiseen. Komissio voi osallistui etukäteen hyväksymiensä kansallisten tukijärjestelmien rahoittamiseen rakennerahastojen kautta.

Aluekehityksen edistämiseen tarkoitettujen tukien, jotka jäsenvaltio on päättänyt myöntää yrityksille verotuksen tai sosiaaliturvamaksujen kevennyksinä investointien lisäämiseksi ja työllisyyden kohentamiseksi, voidaan katsoa olevan yhteensopivia EY:n perustamissopimuksen kanssa, jos tuet täyttävät alueellisia valtiontukia ja työllisyystukia koskevissa suuntaviivoissa(1) sekä tarvittaessa myös komission tiedonannossa valtiontukisääntöjen soveltamisesta yritysten välittömään verotukseen(2) asetetut edellytykset. Komissio täsmentää valtiontukisääntöjen soveltamista koskevassa tiedonannossaan, että jotta komissio voisi katsoa erityisalueiden taloudellisen kehityksen tukemiseen myönnettävien valtiontukien soveltuvan yhteismarkkinoille, tukien on oltava oikeassa suhteessa asetettuun tavoitteeseen ja oikein kohdennettuja.

Verotusta tai sosiaaliturvamaksujen alentamista koskevat toimenpiteet, jotka eivät liity suoraan alkuinvestointeihin tai uusien työpaikkojen luomiseen vaan yrityksen juoksevien kulujen alentamiseen, ovat periaatteessa kiellettyjä. Tällaisten tukien myöntäminen voidaan poikkeuksellisesti sallia EY:n perustamissopimuksen 87 artiklan (ent. 92 artiklan) 3 kohdan a alakohdan soveltamisalaan kuuluvilla alueilla edellyttäen, että tuki edistää alueellista kehitystä, tuen myöntäminen on perusteltua tuen laadun vuoksi ja että tuen taso on suhteessa niihin haittoihin, joita sillä pyritään lievittämään. Jäsenvaltion on osoitettava mainittujen haittojen olemassaolo ja arvioitava niiden suuruus.

Komissio päätti 1. maaliskuuta 2000, että Etelä-Italia täyttää edellytykset EY:n perustamissopimuksen 87 artiklan 3 kohdan a alakohdan poikkeuksen soveltamiselle uuden aluetukikartan voimassaolon ajan eli vuoden 2006 loppuun saakka.

Työttömyysaste on yksi niistä perusteista, joiden nojalla komissio jakaa vuosina 20002006 rakennerahastojen tavoitteita 1 ja 3 koskevat maksusitoumusmäärärahat jäsenvaltioiden kesken. Komissio käyttää työttömyysastetta arviointiperusteena myös määrittäessään tavoitteen 2 soveltamisalaan kussakin jäsenvaltiossa kuuluvan väestön enimmäismäärän.

(1) EYVL C 74, 10.3.1998 ja EYVL C 334, 12.12.1995.

(2) EYVL C 384, 10.12.1998.